Брандт Вилли
Брандт Вилли [өз аты-жөнү Герберт Эрнст Карл Фрам (18. 12. 1913 – Любек 8. 10. 1992 Рейнланд-Гиральц жери, Ункель)] – германиялык мамлекеттик ишмер; ГФРдин федералдык канцлери (1969–74). Жаш чагынан эле жаштардын социал-демократиялык кыймылына активдүү катышып, Германиянын социал-демократиялык партиясына мүчө болгон. 1932-ж. ал гестаподон Вилли Брандт деген ат менен жашырынып Норвегияга, 1933-ж. Германия Норвегияны басып алгандан кийин Швецияга кеткен. 1945-ж. Германияга кайтып келет. 1949-жылдан ГФР бундестагынын депутаты. 1957–66-ж. Батыш Берлиндин бургомистри, 1964–87-ж. Германиянын социал-демократиялык партиясынын төрагасы, 1987-жылдан ардактуу төрагасы. 1966–69-ж. түзүлгөн христиан демократтардын жана социал-демократтардын коалициялык өкмөтүнүн вице-канцлери, тышкы иштер министри, 1969-74-ж. ГФРдин федералдык канцлери болгон. Брандтын өкмөтү тышкы саясатта СССР жана башка социалисттик өлкөлөр менен мамилелерди жакшыртууга шарт түзгөн (Брандттын «жаңы чыгыш саясаты»), ГФР БУУга мүчө болуп кирген. 1976-жылдан БУУнун дүйнөлүк экономиканын маселелери боюнча комиссиясынын төрагасы болгон. Европада оор саясий абалды жеңилдетүүгө салым кошкондугу үчүн Брандт Нобель сыйлыгын алган (1971). 1974-ж. апрелде отставкага кеткен.
Инсандар

Колдонулган адабияттар
 “Кыргызстан” улуттук энциклопедиясы: 2-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2007. 808 бет, илл. ISBN 978 9967-14-055 -4